Up-34/99
Natisni
Opravilna št.:
Up-34/99
Datum odločitve:
20. 11. 2001
ECLI:
ECLI:SI:USRS:2001:Up.34.99
Akt:
Ustavna pritožba A. A., B. B. in družbe C. C. zoper sklep Višjega sodišča v Ljubljani št. IV. CPg 54/98 z dne 19. 11. 1998
Izrek:
Ustavna pritožba A. A., B. B. in družbe C. C. zoper sklep Višjega sodišča v Ljubljani št. IV. CPg 54/98 z dne 19. 11. 1998 se zavrže.
Evidenčni stavek:
Ustavno pritožbo lahko vloži samo upravičena oseba. Upravičena oseba za vložitev ustavne pritožbe je tisti, ki zatrjuje, da mu je z izpodbijano odločbo kršena kakšna človekova pravica ali temeljna svoboščina, kar med drugim predpostavlja, da gre za osebo, ki je bila stranka v postopku, v katerem je bila izdana izpodbijana odločba, ali za osebo, na katero se zaradi pravnomočnosti ali oblikovalnega učinka te odločbe razteza rezultat postopka. Če vloži ustavno pritožbo neupravičena oseba, se ustavna pritožba zavrže.
Geslo:
Ustavna pritožba - dopustnost.

Ustavna pritožba, neupravičena oseba kot vlagatelj ustavne pritožbe.
Pravna podlaga:
Zakon o Ustavnem sodišču (ZUstS), 3. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
2. 2. 1999
Vrsta odločitve:
sklep
Vrsta rešitve:
zavrženje
Dokument:
US21102
Up-34/99-7
20. 11. 2001
SKLEP
Ustavno sodišče je v postopku za preizkus ustavne pritožbe A. A., B. B. in družbe C. C., d.d., Ž., ki jih zastopata Č. Č. in D. D., odvetnika v Z. na seji senata dne 20. novembra 2001 sklenilo:
Ustavna pritožba A. A., B. B. in družbe C. C. zoper sklep Višjega sodišča v Ljubljani št. IV. CPg 54/98 z dne 19. 11. 1998 se zavrže.
Obrazložitev
1. Z izpodbijanim sklepom je Višje sodišče v Ljubljani zavrnilo pritožbo Hipotekarne banke kot subjekta vpisa zoper sklep Okrožnega sodišča v Krškem z dne 9. 10. 1998, s katerim je slednje zavrnilo predlog za vpis spremembe firme, dejavnosti in nadzornega sveta Hipotekarne banke v sodni register. V razlogih izpodbijanega sklepa je Višje sodišče ugotovilo, da za banke niso veljajo določbe Zakona o gospodarskih družbah (Uradni list RS, št. 30/93 in nasl.- ZGD) temveč le določbe Zakona o bankah in hranilnicah (Uradni list RS, št. 1/91 in nasl. - ZBH) ter določbe Zakona o predsanaciji, sanaciji, stečaju in likvidaciji bank in hranilnic (Uradni list RS, št. 1/91 in nasl. - ZPSS). Višje sodišče je glede na navedeno zavzelo stališče, da glede na veljavne predpise preoblikovanje bank v nebančno delniško družbo ni možno.
2. Ustavni pritožniki so delničarji Hipotekarne banke, ki je bila udeleženka postopka pred Višjim sodiščem. Navajajo, da je bila z izpodbijanim sklepom kršena njihova ustavna pravica do svobodne gospodarske pobude iz 74. člena Ustave.
3. V skladu s tretjo alineo prvega odstavka 55. člena Zakona o Ustavnem sodišču (Uradni list RS št. 15/94 - v nadaljevanju ZUstS) ustavna pritožba ni dopustna, če jo vloži neupravičena oseba.
Upravičena oseba za vložitev ustavne pritožbe je tisti, ki zatrjuje, da mu je z izpodbijano odločbo kršena kakšna človekova pravica ali temeljna svoboščina, kar med drugim predpostavlja, da gre za osebo, ki je bila stranka v postopku, v katerem je bila izdana izpodbijana odločba, ali za osebo, na katero se zaradi pravnomočnosti ali oblikovalnega učinka te odločbe razteza rezultat postopka.
4. Pritožniki niso bili udeleženci postopka, v katerem je bil izdan izpodbijani sklep, in se učinek tega sklepa nanje tudi ne razteza. Pritožniki so zgolj družbeniki družbe - pravne osebe, ki je kot udeleženka v registrskem postopku uveljavljala pravno varstvo zoper sklep registrskega sodišča v zvezi z vpisom sprememb, sprejetih na zboru družbe. Ker ima družba kot pravna oseba lastno, od njenih članov ločeno pravno sposobnost in sposobnost biti stranka in je bila v registrskem postopku le sama upravičena uveljavljati pravno varstvo svojih pravic, je tudi le družba sama upravičena z ustavno pritožbo izpodbijati sklep Višjega sodišča zaradi zatrjevane kršitve pravice do svobodne gospodarske pobude.
5. Ker ustavne pritožbe ni vložila upravičena oseba, jo je bilo treba zavreči.
6. Senat Ustavnega sodišča je sprejel ta sklep na podlagi tretje alinee prvega odstavka 55. člena ZustS v sestavi: predsednik senata dr. Lojze Ude ter člana Franc Testen in dr. Dragica Wedam- Lukić.
Predsednik senata:
dr. Lojze Ude